Inaugurat el Centre de Serveis Empresarials
2025-07-24

Aquest matí (5-03-2015), ha quedat inaugurat el Centre de Serveis Empresarials de Burjassot, situat en l’Avinguda Màrtirs de la Llibertat, 5. El nou Centre de Serveis Empresarials és una iniciativa de la Regidoria de Promoció Econòmica de l’Ajuntament de Burjassot, dirigida per Emili Altur que, des de CEMEF SLU, persegueix, amb la seua creació, oferir espais de treball a emprenedors.

La inauguració dels locals on s’assenta aquest Centre de Serveis Empresarials ha comptat aquest matí amb la presència de l’alcalde de Burjassot, Rafa García, el regidor de Promoció Econòmica, Emili Altur, el regidor de Governació i Serveis Municipals, Manuel Menero, i la regidora de Benestar Social, Susana Marco. A més, també han assistit membres de la Corporació Municipal, representants del Consorci Pactem Nord, Pilar Agutzil, professora de Dret Financer de la UV, el director de l’oficina de Caixa Popular de Burjassot i també representants de la societat civil del municipi, fins i tot una de les emprenedores a la qual ja se li ha adjudicat un local.

Emili Altur ha manifestat sentir-se “molt il·lusionat i content amb aquest projecte que hui veu la llum, gràcies al qual, emprenedors i emprenedores disposaran d’un espai per dur a terme el seu treball i engegar la seua empresa. L’espai està totalment condicionat, gràcies també al treball que durant els últims dies ha realitzat el servei de neteja i d’electricitat municipal. Compta amb huit despatxos i amb una Sala de Juntes que, a més de poder ser utilitzada pels usuaris del Centre, també podrà ser utilitzada pels comerciants de Burjassot per reunir-se amb clients, proveïdors, etc. I per fer ús de la mateixa tan sol hauran de criden per sol·licitar-la i si l’espai està lliure, utilitzar-ho”.

Per la seua banda, l’alcalde, Rafa García, ha manifestat que “al llarg d’una legislatura es van aconseguint objectius, assoliments, i aquest és un amb el qual ens podem sentir plenament orgullosos, ja que ve a impulsar i a facilitar el treball de persones que desitgen emprendre en aquests temps complicats. Hui, l’ocupació dels locals està al 50% però sembla que pròximament s’ocuparan tots”.

El Centre de Serveis Empresarials ofereix als emprenedors l’accés a un despatx on desenvolupar la seua iniciativa empresarial, compost per una taula i dues cadires, llum, aigua, internet i serveis de formació, per un preu assequible, que va des dels 150€. Poden sol·licitar un dels locals tant persones físiques com jurídiques, sent necessari únicament ser una activitat nova o, en el cas de ja estar constituïda com a empresa, no tenir una antiguitat superior als dos anys anteriors a la sol·licitud. Més informació en CEMEF SLU (96 316 02 50 o en el correu electrònic, empreses2@cemef.com).